สวัสดีค่ะ หนูอายุ15 ในช่วง1-2เดือนที่ผ่านมา หนูมีอาการคิดในแง่ลบอยู่ตลอดเวลา ร้องไห้เกือบทุกคืน คิดมาก อยากอยู่คนเดียว บางครั้งก็หนีปัญหาไม่อยากรับรู้อะไร ทำอะไรก็ช้าลง รู้สึกไม่มีใครเข้าใจเราเลย จากที่เมื่อก่อนเป็นคนร่าเริงมาก เป็นคนสร้างสีสันในกลุ่มเพื่อน ทำอะไรเร็วเสมอ แต่ตอนนี้กลายเป็นคนเก็บตัว เงียบ ไม่อยากพูดอะไร ไม่อยากทำอะไร หนูคิดว่าที่เป็นแบบนี้เพราะหนูมีปัญหากับครอบครัวค่ะ เราทะเลาะกับแม่บ่อยมาก เกือบทุกวันเลยก็ว่าได้ และแม่เป็นคนค่อนข้างหัวรุนแรง ใช้คำด่าที่ค่อนข้างแรงบางครั้งก็มีทำร้ายร่างกายเราบ้าง ทำให้หนูคิดฆ่าตัวตายบ่อยมากๆ คิดว่าตัวเองเป็นตัวถ่วงชีวิตคนอื่น ถ้าไม่มีเราทุกอย่างคงดีกว่านี้ หนูควรทำยังไงดีคะ
สวัสดีค่ะอารมณ์ความรู้สึกของคนเรานั้นสามารถเปลี่ยนแปลงขึ้นลงได้ตลอดเวลา แต่อารมณ์เบื่อ หรือเศร้า หรือไม่มีความสุขที่มากผิดปกตินั้น จนมีความคิดฆ่าตัวตายนั้น ถือเป็นเรื่องเร่งด่วน อาจเป็นได้ว่าเกิดจากอาการของโรคบางอย่าง เช่น โรคทางต่อมไร้ท่อ เช่น ไทรอยด์ทำงานมากหรือน้อยเกินไป การใช้ยาบางประเภท ที่ส่งผลต่อจิตและประสาท เช่น ยาลดความดันโลหิตบางชนิด ยารักษาสิวบางชนิด ยาสเตียรอยด์ ยาคุมกำเนิด ยากันชัก และสารเสพติดบางอย่าง โรคเกี่ยวกับการปรับตัวที่ผิดปกติ โรคทางอารมณ์ เช่นโรคซึมเศร้าโรควิตกกังวล หรือโรคทางสมองบางอย่าง เป็นต้นแนะนำว่าควรปรึกษาคนใกล้ชิดที่ไว้ใจได้ และควรปรึกษาแพทย์ เพื่อรับการตรวจร่างกาย และอาจต้องตรวจเพิ่มเติมอื่น แล้วจึงให้การวินิจฉัยและการรักษาที่ถูกต้องเหมาะสมต่อไป ไม่ควรปล่อยทิ้งไว้ค่ะ แต่หากมีอาการเบื่อหรือเศร้ามาก ควรพบแพทย์เพื่อขอความช่วยเหลือโดยเร่งด่วน หรืออาจใช้บริการสายด่วนสุขภาพจิต ของกรมสุขภาพจิต โทร 1323 เพื่อปรึกษาอาการเบื้องต้นได้โดยไม่เสียค่าใช้จ่ายค่ะขอเป็นกำลังใจให้นะคะ